Vrou het sakelui glo uit meer as R60 miljoen bedrieg | Netwerk24
Vrou het sakelui glo uit meer as R60 miljoen bedrieg
Deur Romantha Botha 21 April 2017 19:27
'n Vrou wat daarvan aangekla word dat sy verskeie eienaars van kleinsakeondernemings met meer as R60 miljoen ingeloop het, het Donderdag die eerste keer in die Wynbergse landdroshof verskyn.
Michayla Kogie Mentoor (48) is vroeër die dag deur die Valke se eenheid vir ernstige kommersiële misdaad in hegtenis geneem, sê kapt. Lloyd Ramovha, woordvoerder van die Valke.
Mentoor was die afgelope twee jaar voortvlugtend en is in haar spoggerige wegkruipplek in die Kaapse woonbuurt Bishopscourt in hegtenis geneem, sê Ramovha.
Na bewering dat Mentoor haar voorgedoen as 'n konsultant van die departement van handel en nywerheid en het so verskeie kleinsakeondernemings in KwaZulu-Natal bedrieg, aldus Ramovha.
Sy het glo belowe om die slagoffers se aansoek om finansiering vinniger te verwerk. Dan het sy hulle vals goedkeuringsbriewe gegee en hiervoor 'n bedrag gevra.
Verdere ondersoeke het aan die lig gebring dat sy sedert 2013 'n lasbrief van die Randburgse landdroshof het met soortgelyke aanklagte wat tot R60 miljoen behels.